København har alle forudsætninger for at blive et globalt udstillingsvindue for teknologien Mobility as a Service (MaaS), der spås at kunne revolutionere vores transportvaner. Sådan lyder det fra den fremadstormende finske tjeneste, MaaS Global, der erklærer sig parat til at investere millioner af euro i at udbrede tjenesten i hovedstaden.

»København vil være et af de mest prominente steder at komme i gang – det har potentialet til at blive en showcase for hele verden til at forandre mobiliteten. Området er stort nok og isoleret, transportudbuddet er godt, og så er befolkningen åben for innovation. Vi er mere end klar til at åbne et kontor, men vi har ingenting, hvis ikke vi har partnernes – transportudbydernes og politikernes – tillid og åbenhed«, siger Sampo Hietanen, administrerende direktør for MaaS Global.

Selskabet udbreder i Helsinki, og snart også i Birmingham og Amsterdam, appen Whim, der samler alle kollektive og private trafiktjenester i én mobilitetsservice. Brugeren guides her frem til den mest bekvemme løsning for at komme fra a til b med diverse transportmidler, og betalingen foregår enkelt og automatisk gennem appen. Visionen er, at servicen vil blive lige så bekvem som at eje en bil – bare billigere – og at byboere derfor vil droppe ejerskabet af biler, lette trængslen i byerne og skabe en bæredygtig udvikling.